《写愁似胡伯亮 其二》
元代·黄玠

兀兀鸡在栖，惴惴狐涉水。处身百不可，在世一何累。

平生结发妻，疾势方未止。芝苓笼中物，倾倒已屡试。

无宁作鳏夫，儿女欲何恃。哽咽不得言，残烛泫风泪。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。